CELEX: 32021D2258
Language: lv
Date: 2021-12-14 00:00:00
Title: Komisijas Īstenošanas lēmums (ES) 2021/2258 (2021. gada 14. decembris) par pieprasījumu reģistrēt Eiropas pilsoņu iniciatīvu “Green VAT – ES zaļais PVN ilgtspējīgu un videi draudzīgu produktu un pakalpojumu stimulēšanai” saskaņā ar Eiropas Parlamenta un Padomes Regulu (ES) 2019/788 (izziņots ar dokumenta numuru C(2021) 9041) (Autentisks ir tikai teksts angļu valodā)

20.12.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 456/17
               
            
         KOMISIJAS ĪSTENOŠANAS LĒMUMS (ES) 2021/2258
         (2021. gada 14. decembris)
         par pieprasījumu reģistrēt Eiropas pilsoņu iniciatīvu “Green VAT – ES zaļais PVN ilgtspējīgu un videi draudzīgu produktu un pakalpojumu stimulēšanai” saskaņā ar Eiropas Parlamenta un Padomes Regulu (ES) 2019/788
         
            
               (izziņots ar dokumenta numuru C(2021) 9041)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/788 (2019. gada 17. aprīlis) par Eiropas pilsoņu iniciatīvu (1) un jo īpaši tās 6. panta 2. un 3. punktu,
         tā kā:
         
                     (1)
                  
                  
                     2021. gada 5. novembrī Komisijai tika iesniegts pieprasījums reģistrēt Eiropas pilsoņu iniciatīvu “Green VAT – ES zaļais PVN ilgtspējīgu un videi draudzīgu produktu un pakalpojumu stimulēšanai”.
                  
               
                     (2)
                  
                  
                     Iniciatīvas mērķis, ko pauduši organizatori, ir “samazināt PVN likmi videi draudzīgiem produktiem un pakalpojumiem”.
                  
               
                     (3)
                  
                  
                     Pielikumā sniegta papildu informācija par iniciatīvas priekšmetu, mērķiem un kontekstu. Tajā paskaidrots, ka organizatori aicina Komisiju ierosināt nodokļu samazinājumu ekoloģiskiem, ilgtspējīgi ražotiem un videi draudzīgiem produktiem Eiropā, lai visas dalībvalstis varētu aktīvi atbalstīt klimata un vides aizsardzību. Tajā arī norādīts, ka pievienotās vērtības nodoklis (PVN) ir pieejams visām Savienības valdībām kā fiskālās politikas instruments un ka dalībvalstīm būtu jāīsteno attiecīga Savienības prasība. Iniciatīvā ierosināts, ka par pamatu zaļajam PVN Komisija varētu izmantot PVN likmju elastīgumu, par ko ECOFIN padome pieņēma lēmumu 2021. gada vasarā.
                  
               
                     (4)
                  
                  
                     Ciktāl iniciatīvas mērķis ir pieņemt noteikumus par tiesību aktu saskaņošanu attiecībā uz apgrozījuma nodokļiem tiktāl, cik šāda saskaņošana ir vajadzīga, lai nodrošinātu iekšējā tirgus izveidi un darbību un novērstu konkurences izkropļojumus, Komisijai ir pilnvaras iesniegt tiesību akta priekšlikumu, pamatojoties uz Līguma 113. pantu.
                  
               
                     (5)
                  
                  
                     Ņemot vērā šos iemeslus, neviena iniciatīvas daļa nav acīmredzami ārpus Komisijas pilnvarām iesniegt Savienības tiesību akta priekšlikumu, lai īstenotu Līgumus.
                  
               
                     (6)
                  
                  
                     Šis secinājums neskar novērtējumu par to, vai šajā gadījumā tiktu izpildīti konkrētie faktiskie un materiālie nosacījumi – ieskaitot atbilstību proporcionalitātes un subsidiaritātes principam un saderību ar pamattiesībām –, kas vajadzīgi, lai Komisija varētu rīkoties.
                  
               
                     (7)
                  
                  
                     Organizatoru grupa ir sniegusi pienācīgus pierādījumus, ka tā atbilst Regulas (ES) 2019/788 5. panta 1. un 2. punktā izvirzītajām prasībām, un ir izraudzījusies kontaktpersonas saskaņā ar minētās regulas 5. panta 3. punkta pirmo daļu.
                  
               
                     (8)
                  
                  
                     Iniciatīva nav nedz acīmredzami aizskaroša, nenozīmīga vai maldinoša, nedz arī acīmredzami pretrunā Savienības vērtībām, kas noteiktas Līguma par Eiropas Savienību 2. pantā, un tiesībām, kas nostiprinātas Eiropas Savienības Pamattiesību hartā.
                  
               
                     (9)
                  
                  
                     Tāpēc iniciatīva “Green VAT – ES zaļais PVN ilgtspējīgu un videi draudzīgu produktu un pakalpojumu stimulēšanai” būtu jāreģistrē.
                  
               
                     (10)
                  
                  
                     Secinājums, ka reģistrācijas nosacījumi saskaņā ar Regulas (ES) 2019/788 6. panta 3. punktā ir izpildīti, nenozīmē to, ka Komisija jebkādā veidā apstiprinātu iniciatīvas satura faktu pareizību, par ko atbild vienīgi iniciatīvas organizatoru grupa. Iniciatīvas saturs pauž tikai organizatoru grupas viedokli, un nekādā gadījumā nevar uzskatīt, ka tas atspoguļotu Komisijas viedokli,
                  
               IR PIEŅĒMUSI ŠO LĒMUMU.
         
            1. pants
            Tiek reģistrēta Eiropas pilsoņu iniciatīva “Green VAT – ES zaļais PVN ilgtspējīgu un videi draudzīgu produktu un pakalpojumu stimulēšanai”.
         
         
            2. pants
            Šis lēmums ir adresēts pilsoņu iniciatīvas “Green VAT – ES zaļais PVN ilgtspējīgu un videi draudzīgu produktu un pakalpojumu stimulēšanai” organizatoru grupai, ko pārstāv kontaktpersonas Nadine STÄDTNER un Karolina PROTAS.
         
         
            Strasbūrā, 2021. gada 14. decembrī
            
               
                  Komisijas vārdā –
               
               
                  priekšsēdētāja vietniece
               
               Věra JOUROVÁ
            
         
         
            (1)  OV L 130, 17.5.2019., 55. lpp.